Mai på Pluto

Så var april også over, og vi tar fatt på mai måned. I april hadde vi gårdsdyr som hovedtema, og vi har hatt mange flotte turer til både Jernaldergården og bondegårdene i Sørmarka. I tillegg har bondegård og gårdsdyr vært hovedfokuset i samlingsstundene. Vi kommer til å fortsette med bondegårdsbesøk inn i mai også, og ser for oss at det etter hvert blir mye fokus på insekter. Takket være den fantastiske innsatsen deres på dugnaden, står plantekassene våre nå klare for såing. Barna skal få så litt av hvert i kassene, og det blir spennende å følge med på det som spirer og gror.

Hovedtemaet i samlingsstundene i mai er Karius og Baktus. Vi har både laminerte bilder og konkreter som skal brukes sammen med fortellingen. Karius og Baktus kommer til å bli brukt både i fellessamlingen og tilpasset barna i mindre grupper. Samlingsstunden er et av høydepunktene i hverdagen på Pluto, og vi synes det er veldig kjekt at barna bare vil ha mer og mer!

Første halvdel av mai vil vi også naturlig nok forberede oss til 17. mai. Vi skal gå i tog sammen med andre barnehager på Tjensvoll 16. mai med påfølgende feiring i barnehagen med pølser, is og leker. Satelitten barnehage er 40 år i år, så dette skal markeres i toget! Det kommer mer informasjon om rute og tid, men det blir ca. kl 10:30 for de som ønsker å se oss. Fram til da skal vi øve på sangene “Anna Malena”, “Alle fugler” og “Tenk at nå er dagen her”. **Ta med flagg som er merket med navn denne dagen!**

Til høsten skal Ahelh, Ingrid og Mattias over på avdeling Merkur. Vi ønsker å gjøre overgangen fra Pluto så trygg som mulig, og starter derfor allerede nå med tilvenning på stor avdeling. Hver fredag formiddag skal derfor disse tre inn på Merkur sammen med en av oss voksne fra Pluto slik at de blir kjent med både barn, voksne og avdelingen generelt. Det vil også bli et foreldremøte for dere foreldre som har barn som skal over på stor avdeling. Tid og dato kommer snart!

Når solen etter hvert blir sterkere, er det fint om dere tar med solkrem og solhatt eller caps til barna. Vi smører jevnlig utover dagen, men det er også veldig greit for oss om barna blir smurt før de kommer i barnehagen. Det kan nok også være på tide å skifte over til tynnere vognpose framover, og eventuelt ha et teppe til de litt kjøligere dagene.

Barnehagens årlige sommerfest blir torsdag 8. juni. Dette er en grillfest hvor barnehagen står for grillmat og tilbehør. Det blir underholdning fra barnehagebarna, og en markering for de eldste som skal begynne på skolen. I år skal vi også feire at Satelitten barnehage er 40 år! Mer informasjon kommer, men sett av datoen allerede nå.

Det er en del røde dager i mai. Barnehagen har stengt **mandag 1. mai, onsdag 17. mai** og på Kristi Himmelfartsdag **torsdag 25. mai.**

I mai har vi et bursdagsbarn. Lea blir tre år 5. mai! Hipp Hurra og gratulerer med dagen til henne!

Vårlig hilsen fra Marianne, Barbro, Madzia og Julie

|  |  |  |  |  |
| --- | --- | --- | --- | --- |
| **Mai på Pluto** |  |  |  |  |
| **Mandag** | **Tirsdag** | **Onsdag** | **Torsdag** | **Fredag** |
| 1.  **1. mai**  **Barnehagen steng**t | 2.  Møtedag  Inne/utelek med Neptun | 3.  Turdag | 4.  Språkgrupper | 5.  Språkgrupper/ veiledning fra språkpedagog  varm lunch |
| 8.  Språkgrupper/ bakegruppe | 9.  Møtedag  Inne/utelek med Neptun | 10.  Turdag | 11.  Språkgrupper | 12.  Språkgrupper/ besøk på stor avdeling  varm lunch |
| 15.  Språkgrupper/ bakegruppe | 16.  Markering av 17. mai i barnehagen. Mer informasjon kommer | 17.  **17. mai**  **Barnehagen steng**t | 18.  Språkgrupper | 19.  Språkgrupper/ besøk på stor avdeling  varm lunch |
| 22.  Språkgrupper/ bakegruppe | 23.  Møtedag  Inne/utelek med Neptun | 24.  Turdag | 25.  **Kristi Himmelfarts-dag**  **Barnehagen steng**t | 26.  Språkgrupper/ besøk på stor avdeling  varm lunch |
| 29.  Språkgrupper/ bakegruppe | 30.  Møtedag  Inne/utelek med Neptun | 31.  Turdag | 1.  Språkgrupper | 2.  Språkgrupper/ besøk på stor avdeling  varm lunch |